Når statsministerens særligt betroede udenrigspolitiske gransker mandag offentliggør sin såkaldte analyse af dansk udenrigspolitik, er der tale om den foreløbige kulmination på et veritabelt annus horribilis for dansk udenrigspolitik. Sjældent – om nogensinde – er det lykkedes en dansk regering at skade vores udenrigspolitiske interesser så meget på så kort tid.

Det har allerede kostet Danmark dyrt, både i sikkerhed, indflydelse og eksport. Men får Venstre lov til at fortsætte sin nuværende kurs, vil det være ødelæggende for vores fremme af danske værdier og danske interesser i mange år.

Som sin første gerning valgte regeringen at skære dansk udviklingsbistand til det laveste niveau i årtier. Det skete vel at mærke allerede fra 2015, hvor Venstre kom til magten 28. juni. Regeringen havde juridisk set ret til at lave besparelser med tilbagevirkende kraft, men hastværket gjorde dobbelt skade på Danmarks partnere og renommé.